Poul Nødgaard (DF), 2004-12-16:
Den forespørgsel, der er stillet her i dag, har jo sit klare udspring i de forhold i Danmarks Radio, som betød afskedigelse af generaldirektøren og senere bestyrelsesformandens afgang.
Disse forhold var et rent bestyrelsesanliggende og derfor i enhver henseende uden for det politiske system.
Den diskussion, der opstod i forbindelse med det her nævnte, medførte en ophedet debat om, hvorvidt Danmarks Radio burde overgå fra den i medieloven omtalte bestyrelsessammensætning til en såkaldt professionel bestyrelse.
DF var på det tidspunkt imod at lave en hovsaløsning, og derfor fastholdt vi dengang, og vi gør det stadig, at så længe den nuværende medielov løber – og det gør den jo frem til år 2006, endda til udgangen af år 2006 – vil vi ikke høre tale om en ændret bestyrelsessammensætning.
Kulturministeren tog straks Dansk Folkepartis holdning til efterretning og udpegede naturligvis i kølvandet på vores beslutning en ny bestyrelsesformand for Danmarks Radio.
At kulturministeren nu vil undersøge, om der ude i verden findes andre muligheder for at sammensætte en bestyrelse, og hvordan man har gjort det, har vi intet imod, og nu har kulturministeren så et par år til at finde ud af, om der findes en bedre bestyrelsessammensætning end den, vi har nu.
Dansk Folkeparti vedstår medieforliget, der blev indgået for godt 2 år siden, og som indeholder radio- og fjernsynslovens arbejdsdeling mellem DR's bestyrelse og DR's direktion, hvor bestyrelsen varetager den overordnede ledelse af Danmarks Radio, og DR's generaldirektør varetager den daglige ledelse af Danmarks Radio.
Det er Dansk Folkepartis indtryk, at dagligdagen i Danmarks Radio fungerer inden for rammerne af de ting, jeg her har nævnt.
Det er meget vigtigt for Dansk Folkeparti her i dag i debatten at få slået fast, at Danmarks Radio er en selvstændig institution med en bestyrelse, der har det overordnede programansvar.
Det er formentlig dette emne, som stadig væk optager sindene her i Folketinget, mest i relation til den debat, vi skal have her i dag.
Efter Dansk Folkepartis opfattelse fungerer hverdagen i Danmarks Radio på en god og hensigtsmæssig måde, og det er min klare opfattelse, at Danmarks Radio til fulde dækker de samfundsmæssige og kulturelle opgaver.
At Danmarks Radio skal sikre, at danskerne får et stort og alsidigt tilbud af kvalitetsudsen delser i så vel radio som tv samt på nettet, er efter vores opfattelse indlysende.
At troværdighed, uafhængighed, alsidighed og mangfoldighed skal være ledetråden i det daglige arbejde, er lige så indlysende.
Jeg har ikke tænkt mig her at ville holde en længere tale i relation til debatten her i dag, men blot konstatere, at Danmarks Radio med licensindtægter på 3,2 mia. kr. om året har et kæmpeansvar for, at disse midler anvendes på en god og hensigtsmæssig måde.
Her vil jeg stadig fastholde, at det i høj grad også er bestyrelsens ansvar, ja, jeg vil nærmere sige også dens forpligtelse over for den danske befolkning, at disse midler anvendes på en forsvarlig måde.
Alt i alt mener jeg, at de partier, der har rejst den her forespørgselsdebat i dag, kan holde en god og fredfyldt jul, for de kan være temmelig sikre på, at Danmarks Radio også i tiden fremover vil sikre den danske befolkning god og objektiv dækning af den brede nyhedsformidling i Danmark.
Disse var ordene, korte og velmente.